Nordjyske virksomheder, der har produktion i Kina, har i ugevis holdt vejret. Ingen vidste, hvor slemt de ville blive ramt af den frygtede Coronavirus. Men selv om der stadig kommer nye tilfælde af smittede, så er det ved at lykkedes for flere af virksomhederne at få gang i hjulene – takket være noget så simpelt som et stykke stof. Virksomheden Atop i Nørresundby producerer komponenter til fiberoptik. Her har man de seneste uger arbejdet på højtryk for at sikre sig masker og beskyttelsesdragter til de 10.000 ansatte på fabrikken i Sichuan-provinsen i det vestlige Kina. Og maskerne er nødvendige for, at kineserne kan komme på arbejde og holde produktionen i Kina i gang. - Der er en inspektion i produktioner, hvor sundhedsmyndigheder er ude og godkende, siger Carsten Tidselbak, Direktør for Atop Europe. Nødvendigt med politieskorte for at forhindre tyveri Men for bare tre uger siden så det sort ud. Coronavirussen ville betyde, at virksomheden inden for kort tid ville mangle varer. Så galt endte det ikke – lageret med varer nok til fem ugers stilstand i produktionen, har kunne række. Men vejen til at få genåbnet produktionen, har ikke været uden problemer. Der har været købmand med og uden skrupler i den her sammenhæng, der er villig til at lave hurtige penge, fortæller direktøren. Første sending af beskyttelsesmasker til fabrikken måtte have politieskorte. Risikoen for tyveri af mundbind er nemlig stor i øjeblikket. - De er desperate for at få dem, og det fortæller hvor stor en værdi, de udgør, for at få en produktion i gang, og for at få en hverdag til at fungere, forklarer direktør Carsten Tidselbak. Daglige sundhedstjek på fabrikkerne i Kina Bare fem kilometer væk er en anden nordjysk virksomhed også på vej tilbage til hverdagen. Pumpevirksomheden Desmi er nu næsten oppe på 80 procent af den normale produktion i Kina. Det fortæller koncerndirektør Henrik Sørensen. Desmis medarbejdere får flere gange dagligt taget deres temperatur og må ikke sidde over for hinanden, når de spiser frokost. I et forsøg på at begrænse risikoen for smitte. Hos Business Aalborg får man mange henvendelser fra nordjyske virksomheder, der efterspørger hjælp til at komme i gang med deres produktion i Kina. Men den normale drift er ikke langt væk, tror man her på. I øjeblikket er vi i en venteposition. Maskinen er ikke oppe og køre 100 procent. Heldigvis er signalerne, at produktionerne så småt begynder at køre igen, og vi vender tilbage til normal drift, siger Andreas Nyeboe Munk, der er Direktør for Chinese-Nordic Innovation Center, Business Aalborg. Siden Corinavirussen brød ud i efteråret 2019, er 75.000 mennesker blevet smittet. 2.000 af dem er døde. Ifølge den danske Sundhedsstyrelse er smittefaren i Danmark fortsat meget lav. Der er endnu ingen smittede danskere.

Referat:
Coronavirussen har betydet at produktionen i Kina i en periode har været stoppet. Det har gjort flere nordjyske virksomheder ængstelige. Nu er kineserne dog begyndt at møde på arbejde igen med mundbind.